text: Musikvideo på motorvej
  11 marts 2012 kl. 16.40
  Rapperen Per Vers valgte søndag et noget usædvanligt sted til at optage en helt ny musikvideo: nemlig den nye motorvej mellem Kliplev og Sønderborg, som indvies i slutningen af måneden.
  Per Vers sang - eller rappede - en sang om at blive ved med at tro på sig selv - og blive ved med at gøre det, man gerne vil.
  Og det er motorvejen en god metafor på, mener han altså.
  Rapperen havde under søndagens optagelser selskab af drenge og piger fra både Sønderborg Garden og Gråsten Garden - en helikopter, en veteranbil og en segway fra Danfoss Universe.
  Den sønderjyske rapper, der er født i Gram, men nu bor i København, havde på forhånd fået en særlig tilladelse til at bevæge sig ud på den endnu afspærrede motorvej.
  
  Motionsløb på motorvejen
  KMG (Kliplev Motorway Group) understreger overfor TV SYD, at det for alle andre fortsat er ulovligt at opholde sig på den nye motorvej.
  Overtræder man forbuddet, vil det medføre politianmeldelse.
  Motorvejen indvies med et stort motionsløb den 24. marts. 
  Lørdagen efter er der officiel indvielse, hvorefter trafikken gives fri.
  